Tutajev

Tutajev () on kaupunki Jaroslavlin alueella Venäjällä. Se sijaitsee Volgan rannalla 38 kilometriä Jaroslavlista luoteeseen. Kaupunki on Tutajevin piirin keskus. Tšebakovon asemalta haarautuva sivurata yhdistää sen Jaroslavlin ja Rybinskin väliseen rautatiehen. Asukkaita on 41 400 henkeä (vuonna 2008).

Kronikoiden mukaan Uglitšin ruhtinas Roman Vladimirovitš perusti Volgan rannalle Borisoglebskiä vastapäätä kaupungin, joka sai nimen Romanov. Rakennustyön valmistumisajankohtana pidetään vuotta 1283. Vuonna 1491 Romanov liitettiin Moskovan Venäjään. Vuonna 1777 Romanov ja Borisoglebsk saivat kihlakuntakaupunkien aseman. Vuonna 1822 ne yhdistettiin Jaroslavlin lääniin kuuluneeksi Romano-Borisoglebskin kaupungiksi, joka oli huomattava nahkateollisuuden keskus. Vuonna 1918 kaupunki sai nimen Tutajev Jaroslavlin sosialistivallankumouksellisten kapinan aikana kuolleen punakaartilaisen muistoksi.

Nykyään Tutajevissa on mm. konepaja, lammassiittola, nahkatehdas ja pellavanjalostuslaitos. Kaupunki kuuluu Venäjän kultaisen renkaan matkailukohteisiin. Nähtävyyksiä ovat lukuisat 1600–1700-luvuilla rakennetut kirkot.

Tutajevin kirkkoja

Lähteet

Aiheesta muualla

 Tutajevin kaupungin sivusto 

Jaroslavlin alueen kaupungit